Linkmenys

Linkmenys – kaimas Ignalinos rajono savivaldybėje, už 15 km į vakarus nuo Ignalinos, prie kelio . Seniūnijos ir seniūnaitijos centras. Linkmenys įsikūrę tarp Žiezdro, Limino ir Ūsių ežerų, šalimais plyti 2621 ha Linkmenų miškas.

Veikia Linkmenų Švč. Trejybės bažnyčia (pastatyta 1887 m.), Linkmenų pagrindinė mokykla, biblioteka (nuo 1945 m.), paštas (LT-30024), bendrosios praktikos gydytojo kabinetas. Yra koplytstulpis tautiečiams, žuvusiems 1941–1954 m. (pastatytas 1990 m.), kaimo kryžius (ties buvusia Lietuvos-Lenkijos demarkacine linija; pastatytas 1938 m., atstatytas 1988 m., restauruotas 2014 m.). Šiauriau kaimo dunkso Linkmenų piliakalnis.

Pavadinimo etimologija 
Labiausiai tikėtina, kad Linkmenys – vandenvardinis vietovardis, kilęs nuo Linkmeno ežero, telkšančio už 5 km į šiaurės rytus nuo gyvenvietės, pavadinimo. Būtent prie šio ežero esantis Ginučių piliakalnis istorikų laikomas XIII–XV a. gyvavusios Linkmenų pilies vieta.

Pasak liaudies etimologijos, Linkmenys esą yra asmenvardinis vietovardis, kilęs iš Mindaugo laikais gyvenusio lietuvių kunigaikščio Lengvenio vardo, – pastarajam 2013 m. Linkmenyse pastatytas paminklas.

Istorija 

Vartbergės kronikoje ties 1373 m. data rašoma apie Linkmenų pilį ir kaimą; šią XIII–XV a. tikriausiai ant Ginučių piliakalnio stūksojusią medinę tvirtovę Livonijos ordino kariuomenė galutinai sunaikino 1433 m. vasario mėn.

Apie 1500 m. pastatyta Linkmenų bažnyčia.

Lietuvos Metrikoje (prie 1525 m. rugsėjį sudarytų maskvėnų karo belaisvių sąrašų) pažymėta, kad Linkmenyse, Vilniaus tijūno žinioje kalinami 7 maskvėnų belaisviai.

Nuo XVI a. rašytiniuose šaltiniuose minimas Linkmenų dvaras; 1534 m. čia leista steigti miestelį, rengti turgus ir prekymečius. 1554 m. Ldk Žygimanto Augusto Linkmenų dvarui priklausė 3 vaitystės ir Linkmenų miestelis (po 1795 m. Linkmenų dvaras tapo Rusijos imperijos valstybiniu dvaru).

XVII a. pradžioje Linkmenys priklausė Vilniaus tijūnijai (kartu su Nemenčine, Švenčionimis ir Dysna, tijūnas – Jonas Pacas).

XVIII a. pabaigoje Linkmenyse veikė parapinė mokykla.

XIX a. Linkmenys – Švenčionių apskrities miestelis, valsčiaus centras. 1885 m. nemažai lietuvių iš Linkmenų ir jų apylinkių išsikėlė į Malkavos kaimą (Mogiliavo sritis, Baltarusija).

Nuo 1923 m. vasario pr. iki 1939 m. spalio pab. miestelį į dvi dalis dalijo demarkacinė linija (didesnę jo dalį tada buvo okupavusi Lenkija).

1941 m. vasarą nacių okupacinės administracijos iniciatyva sušaudyti (greičiausiai Rašios dvaro valdose, piečiau Rašios ežero) visi (ar beveik visi) Linkmenų žydai.

Sovietų okupacinė valdžia 1941–1953 m. iš Lietuvos ištrėmė 7 Linkmenų gyventojus.

1944 m. rudenį miestelio apylinkėse susikūrė Lietuvos partizanų Tigro rinktinės A. Krinicko-Romelio ir A. Juršio-Vytenio būriai.

Nuo XX a. vidurio Linkmenys laikomi kaimu. Sovietmečiu buvo kolūkio centrinė gyvenvietė.

Gyventojai

Žymūs žmonės 
 Antanas Šerėnas (1897–1948), vargonininkas, choro dirigentas, pedagogas
 Jadvyga Kardelytė (g. 1929), kalbininkė
 Vytautas Kardelis (g. 1971), kalbininkas
 Algirdas Goda (g. 1922–1996.04.11) mokytojas, partizanas, tremtinys, zootechnikas

Šaltiniai

Nuorodos 
 www.linkmenys.info – apie Linkmenų krašto praeitį, dabartį, įvykius, žmones